སྐྱབས་རྗེ་བླ་མ་རིན་པོ་ཆེ་མཆོག་གི་ཐུགས་བསྐྱེད་ལས་གྲུབ་པའི་ཚོགས་ཆེན་འདུ་ཁང་ཆེན་མོ་དང་།དུས་འཁོར་སྦྱོར་དྲུག་སྒྲུབ་ཁང་དང་རྡོར་སེམས་སྒྲུབ་ཁང་།མཆོད་རྟེན་ཆ་བརྒྱད།མ་ཎི་དང་ཐར་མདོ་སོགས་ཀྱི་འཁོར་ཆེན་ཁག་དང་།ཁྱད་པར་དུ་ཐུགས་སྲས་སློབ་མའི་གཙོ་བོ་རྗེ་བཙུན་ཏཱ་ར་ནཱ་ཐའི་ཡང་སྲིད་མཆོག་སྤྲུལ་བཀྲ་ཤིས་རྒྱལ་མཚན་རིན་པོ་ཆེ་མཆོག་གི་རྨད་དུ་བྱུང་བའི་ཐུགས་བསྐྱེད་དང་།འཛད་མེད་ནོར་བུའི་སྒོ་འཕར་མངོན་དུ་ཕྱེས་ཏེ།ཕྱི་ལོ་༡༩༩༥ལོར་གསར་བཞེངས་མཛད་པའི་བྱང་ཆུབ་མཆོད་རྟེན་ཆེན་མོ་དང་།བྱམས་མགོན་ལྷ་ཁང་ཡིད་དགའ་ཆོས་འཛིན།ཕྱི་ལོ་༢༠༠༤ལོར་དབུ་འཛུགས་ཀྱིས།ཕྱི་ལོ་༢༠༠༧ལོར་ལེགས་གྲུབ་མཛད་པའི་ལུང་སྐྱའི་བཤད་གྲྭ་སྟེ་རྒྱལ་སྤྱིའི་རང་བཞིན་ལྡན་པའི་སློབ་གླིང་སྐལ་བཟང་དགའ་བའི་ཚལ་དང་།དམ་ཆོས་འདུལ་བའི་དགོངས་དོན་དང་མཐུན་པར་སྤྱོད་ལམ་བཞི་ཤོང་གྱི་གྲྭ་ཤག་སྒྲིག་ཁང་བདུན་བརྒྱ་ལྷག་དང་།སློབ་གྲྭ་བློ་གསལ་གླིང་།གཞན་ཡང་དགོན་པའི་ཉེ་འདབས་སུ་ཡོད་པའི་བྱམས་བརྩེའི་རྒན་སྐྱོང་ཁང་དང་།ཀུན་ཕན་སྨན་བཅོས་ཁང་།སྤྲུལ་པདྨ་ནོར་བུས་བཞེངས་བའི་དུས་འཁོར་བློས་བླངས་སོགས་སྲིད་ན་དཀོན་པའི་ལྷ་ཁང་དང་གསེར་ཁང་སོགས་ཀྱིས་ཡོངས་སུ་བརྒྱན་པའི་ཆོས་སྡེ་ཆེན་པོ་འདིའི་སྤྱིའི་འཛུགས་སྐྲུན་གྱི་ས་ཁྱོན་ལ་སྤྱི་ལེ་གྲུ་བཞི་མ་དྲུག་བརྒྱ་ལྷག་ཡོད་དོ།།